Foto’s en video: Geweld tydens betogings by Luthuli-huisFoto: AP Photo/Themba Hadebe Ace Magashule, sekretaris-generaal van die ANC, het Maandag by Luthuli-huis ŉ memorandum in ontvangs geneem van die Black First Land First (BLF)-beweging. Verskeie groepe betogers het Maandagoggend buite Luthuli-huis in die Johannesburgse middestad saamgedrom. Een groep was ANC-ondersteuners wat ANC-president Cyril Ramaphosa en “Zuma must fall” ondersteun terwyl die ander ANC-ondersteuners is wat pres. Jacob Zuma ondersteun en sê “Hands off Zuma”. Lede van die BLF het ook later by Luthuli-huis opgedaag nadat hulle eers op die Gandhi-plein bymekaargekom het. Op Twitter het gebruikers video’s gedeel van ŉ njala-pantservoertuig met ŉ sleepwa vol doringdraad wat by die toneel opgedaag het. Daar was ook ŉ onderonsie tussen ŉ BLF-ondersteuner wat by die toneel opgedaag het en toe swetsend deur ANC-lede weggejaag is. ŉ Vragmotor het later opgedaag waarna ŉ struweling tussen ANC-ondersteuners en die mense agter op die vragmotor uitgebreek het. Die vragmotor het glo BFL-lede vervoer. Foto’s en beeldmateriaal van die voorval wys onder meer hoe ŉ man ŉ vrou skop terwyl sy op die grond lê. Volgens berigte is die man ŉ ANC-taksekretaris. Foto: AP Photo/Themba Hadebe ŉ Woordvoerder van die ANC het aan PowerFM gesê hulle het die beeldmateriaal onder oë gehad en sal ondersoek instel na die voorval. Die ANC in Johannesburg het in ŉ kort verklaring gesê die ANC veroordeel geweld en dat die skuldige dissiplinêr verhoor sal word. Die BLF waarsku in die memorandum wat aan Magashule oorhandig is dat die leierskap van die ANC nie ŉ “staatsgreep” teen Zuma moet instel nie. Die BLF eis onder meer dat radikale ekonomiese transformasie geprioritiseer moet word, dat die grond wat in besit van tradisionele leierskap is uitgelos word en dat onteiening sonder vergoeding onmiddellik plaasvind. Die ANC se werkkomitee vergader vandag by Luthuli-huis oor Zuma se toekoms. Nog foto’s volg onderaan die video: This man kicked an old woman twice, unprovoked. RT and make him famous. pic.twitter.com/HcNjSwMYT7 — Khethukuthula Mbonambi ?️‍? (@Mhlongokhetho) February 5, 2018